II.
Predkladacia správa
Vecné zameranie predkladaného materiálu je v súlade s Programovým vyhlásením vlády Slovenskej republiky. Predloženie nariadenia vlády Slovenskej republiky, ktorým sa ustanovujú podrobnosti označovania kombinovaných práčok so sušičkou pre domácnosť energetickým štítkom, je zaradené medzi prioritné úlohy vlády Slovenskej republiky.
Návrh nariadenia vlády Slovenskej republiky, ktorým sa ustanovujú podrobnosti označovania kombinovaných práčok so sušičkou pre domácnosť energetickým štítkom, so zreteľom na potreby národného hospodárstva aplikuje odporúčania Komisie ES obsiahnuté v Bielej knihe. Harmonizáciu práva Slovenskej republiky s právom Európskej únie nariadenie vlády Slovenskej republiky upravuje zavedením označovania vybraných druhov spotrebičov energetickým štítkom. Návrh nariadenia vlády Slovenskej republiky, ktorým sa ustanovujú podrobnosti označovania kombinovaných práčok so sušičkou pre domácnosť energetickým štítkom, zabezpečuje implementáciu smerníc Európskej únie.
Predložený návrh nariadenia vlády Slovenskej republiky, ktorým sa ustanovujú podrobnosti označovania kombinovaných práčok so sušičkou pre domácnosť energetickým štítkom, je v súlade s Ústavou Slovenskej republiky, jej právnym poriadkom, ako aj s Dohovorom energetickej charty a s Protokolom energetickej charty o energetickej účinnosti a environmentálnych aspektoch a ďalšími, s predmetom zákona súvisiacimi medzinárodnými zmluvami, ktorými je Slovenská republika viazaná.
Nariadenie vlády, ktorým sa ustanovujú podrobnosti označovania kombinovaných práčok so sušičkou pre domácnosť energetickým štítkom nebude mať svojim obsahom nároky na štátny rozpočet. Taktiež nebude mať vplyv na zamestnanosť. Rozhodne však bude mať pozitívny vplyv na životné prostredie, nakoľko zabezpečí že si občan bude môcť vybrať ekologickejší spotrebič.